Lise von Seelen (S), 2009-03-24:
Der er ingen tvivl om, at vedtagelsen af handicapkonventionen i FN i 2006 er det mest markante skridt på vejen mod anerkendelse af personer med handicap som ligeværdige borgere i vores samfund.
De er ligeværdige borgere med det samme rettigheder og pligter som alle andre, og det skal være slut med at behandle personer med handicap som andenrangsborgere. Personer med handicap har de seneste 50-60 år kæmpet for deres anerkendelse.
Det kan ikke gå stærkt nok for Danmark med at få ratificeret FN's handicapkonvention i dansk lovgivning.
Vi kan ikke være bekendt fortsat at marginalisere 10 pct. af den danske befolkning.
For os Socialdemokrater er der ingen tvivl om, at en ratificering af konventionen både skal omfatte konventionen og den frivillige tillægsprotokol.
Derfor har vi været med til at fremsætte det her beslutningsforslag.
Den frivillige tillægsprotokol giver personer med handicap og deres organisationer mulighed for at rette henvendelse til FN, Komiteen for rettigheder for personer med handicap, hvis de mener, der er sket en krænkelse i forhold til konventionen.
Komiteen kan kræve en dialog med Danmark i forhold til sagens kerne, men komiteen kan ikke pålægge Danmark at ændre politik.
Det kan kun Folketinget.
Det er meget vigtigt at holde fast i, at det er os, der har ansvaret for at sikre ligebehandling af alle borgere i Danmark.
Vi lægger meget vægt på, at personer med handicap gives denne ekstra mulighed for at få vurderet, om den danske handicappolitik er i overensstemmelse med konventionens bestemmelser.
Det er nødvendigt at sikre, at vi ikke i vores egen selvtilstrækkelighed tror, at vi er verdens bedste velfærdssamfund, hvis der faktisk er noget, vi kan og bør gøre bedre og anderledes.
Komiteen kan ikke komme på banen, før alle nationale administrative og juridiske klageinstanser er afprøvet.
Det er vores vurdering, at vi skal have et velfærdssamfund, hvor vores handicappolitik altid kan tåle at blive set på af internationale juridiske eksperter på handicapområdet.
Hvis ikke vi er modige nok til det, vil der altid kunne rejses tvivl om, hvorvidt vores velfærdssamfund er godt nok til at sikre ligebehandling og inklusion af mennesker med handicap.
Den tvivl vil vi Socialdemokrater gerne undgå, og derfor synes vi, at det er afgørende, at Danmark også ratificerer den frivillige tillægsprotokol.
Vi kan notere os, at velfærdsministeren finder det uhensigtsmæssigt at ratificere den frivillige tillægsprotokol, før vi ved, hvordan startraterne skal være, i forhold til at den lever op til konventionen.
Den holdning kan vi bare ikke forstå.
Det virker, som om velfærdsministeren ikke har forstået, at konventionen skal forstås og omsættes forskelligt i alle lande.
Det er ikke muligt at finde frem til en entydig facitliste, som gælder for alle verdens lande.
Det vil derfor ikke være således, at en sag afgjort i forhold til Jamaica eller Brasilien vil kunne overføres til danske forhold.
Vi har også noteret os, at Dansk Folkeparti flere gange har været ude i medierne og sagt, at Dansk Folkeparti ikke kan forestille sig en konvention i Danmark uden adgang til at kunne klage til FN-komiteen.
Dansk Folkeparti har sagt det meget tydeligt: Konventionen har ingen værdi uden international klageadgang.
Vi Socialdemokrater kan ikke forstå, hvis Danmark ikke vil tiltræde den frivillige tillægsprotokol, når flere andre lande allerede har gjort det.
Det gælder f.eks. Østrig, Spanien, Sverige, Tyskland, Kroatien og Slovenien.
Vi tror, at flere lande er på vej.
Vi kan se behovet.
Personer med handicap skal have mulighed for at kunne klage til en FN-komité ligesom andre, der kan benytte deres ret i henhold til konventionen om borgerlige og politiske rettigheder i forhold til artikel 26.
Hvorfor skulle mennesker med handicap ikke have de samme rettigheder som andre?